夜合
作者：韓琦
朝代：宋

paragraphs: 俗人之愛花，重色不重香。
吾今得真賞，似矯時之常。
所愛夜合花，清芬踰眾芳。
葉葉自相對，開斂隨陰陽。
不慚歷草滋，獨擅堯階祥。
得此合歡名，憂忿誠可忘。
茸茸紅白姿，百和從風颺。
沉水燎庭檻，薰陸紛纓裳。
彌月固未歇，況茲夏景長。
凡目不我貴，馥烈徒自將。
仲尼失滅明，史遷疑子房。
以貌不以行，舉世同悲傷。
予欲先馨德，羣豔孰可方。
埋饒妖牡丹，須讓花中王。